En 19-årig mand er tirsdag nat blevet overfaldet med en kniv på asylcentret i Hanstholm. Politiet har endnu ikke kunnet afhøre ham.

En mandlig asylansøger blev natten til tirsdag overfaldet med en kniv på asylcentret i Hanstholm. Politiet fik meldingen om overfaldet klokken 03.06 og Thisted Politi efterforsker sagen, hvor man håber på at kunne afhøre offeret før tirsdag middag. Den 19-årige mand blev bragt til Sygehus Thy-Mors med en mindre flænge i den ene arm. Han var desuden blevet slået i ansigtet, men er udskrevet igen. Det har ikke været muligt for politiet at afhøre manden på grund af en sprogbarriere. - Vi har sendt bud efter en tolk og håber på at kunne afhøre manden hurtigst muligt, så vi kan finde ud af, hvad der er sket, siger politikommissær Andreas Søgaard fra Thisted Politi. Hvordan sagen udvikler sig, kan Thisted Politi ikke sige noget om, før knivofferet er blevet afhørt senere tirsdag.